**Kva seier Bibelen om dåp?**

**I Bibelen blir det fortalt at den kristne kyrkja har halde på med dåp frå første dag.**

**Tre tusen døypte på éin dag**
Fødselsdagen til kyrkja er i pinsa. Den første pinsa etter at Jesus stod opp frå dei døde, heldt Peter ein vidgjeten tale på tempelplassen i Jerusalem. Talen slutta med desse orda:
«Vend om og lat dykk døypa i Jesu Kristi namn, kvar og ein av dykk, så de får tilgjeving for syndene, og de skal få Den heilage andens gåve. […] Dei som tok imot bodskapen hans, vart døypte, og den dagen vart det lagt til om lag tre tusen menneske.»

Les heile historia i [Apostelgjerningane](http://www.bibel.no/Nettbibelen?submit=Vis&parse=apg+2%2c38&type=and&book2=-1&searchtrans=) kapittel 2, vers 38 til 41.

**Badet som gjenføder**
Ein av dei vakraste tekstane om dåpen er ein gammal dåpssalme frå det første hundreåret. Apostelen Paulus siterer salmen i eit brev til Titus, som var biskop på Kreta.

*Men det vart openberra
kor god vår Gud og frelsar er,
og kor han elskar menneska:

Han frelste oss,
ikkje fordi vi hadde gjort rettferdige gjerningar,
men fordi han er miskunnsam.*

*Han frelste oss
ved badet som gjenføder
og fornyar ved Den heilage ande,
som han så rikeleg har aust ut over oss
ved Jesus Kristus, vår frelsar,
så vi skulle bli rettferdige ved hans nåde
og bli arvingar til det evige livet,*

*som er vår von.*

 [Paulus’ brev til Titus](http://www.bibel.no/Nettbibelen?query=IiAPG5bonL7gC1+R5RtvJKOqK/LBTTJm0lTxA5/S4/j/9ANDd4X18ysTvWyW3wef) kapittel 3, vers 4 til 7.

 **Død, gravlagd og oppreist**
Andre stader bruker Paulus meir drastiske ord og bilete for å forklare kva som skjer i dåpen. Når nokon blir døypt med full neddykking, blir det ekstra tydeleg:
«For i dåpen vart de gravlagde med han; der vart de òg oppreiste med han, ved trua på Guds kraft, han som reiste Kristus opp frå dei døde.»

«Eller veit de ikkje at alle vi som vart døypte til Kristus Jesus, vart døypte til døden hans? Vi vart gravlagde med han då vi vart døypte med denne dåpen til døden. Og slik Kristus vart oppreist frå dei døde ved sin Fars herlegdom, skal vi òg vandra i eit nytt liv. Har vi vakse saman med Kristus i ein død som er lik hans, skal vi òg vera eitt med han i ei oppstode som er lik hans.»

[Kolossarbrevet](http://www.bibel.no/Nettbibelen?query=OeUuNl+En+vLydg/VEyiYYbrhDwaECvGTXrL6c6+ID6FF1nTWUYFh4KFOJeZiC3a) kapittel 2, vers 12 – [Romarbrevet](http://www.bibel.no/Nettbibelen?submit=Vis&parse=rom+6%2c3&type=and&book2=-1&searchtrans=) kapittel 6, vers 3 til 5.

**Jesus bad oss døype**
Etter at Jesus var reist opp frå dei døde, møtte han disiplane sine på eit fjell i Galilea, nord i landet. Der gav han dei dette oppdraget:
«Gå difor og gjer alle folkeslag til læresveinar: Døyp dei til namnet åt Faderen og Sonen og Den heilage ande og lær dei å halda alt det som eg har bode dykk. Og sjå, eg er med dykk alle dagar så lenge verda står.»

[Matteusevangeliet](http://www.bibel.no/Nettbibelen?submit=Vis&parse=matt+28%2c18&type=and&book2=-1&searchtrans=) kapittel 28, vers 18 til 20.

Alle bibelsitata er tekne frå den siste nynorske omsetjinga. Dersom du ikkje har den, kan du [kjøpe Bibel 2011](http://www.bibel.no/Verbum/Nettbokhandel/Bibler) her.